b'\n_START_ARTICLE_\nDobra proizvodna praksa\n_START_PARAGRAPH_\nDobra proizvodna praksa (DPP, angl. GMP) je del sistema doseganja kakovosti, ki zagotavlja, da so izdelki dosledno proizvedeni in nadzorovani v skladu u ustreznimi standardi glede na njihov namen uporabe._NEWLINE_Sestavljena je iz dobrih higienskih navad in dobre organizacije dela. V sklop dobre higienske prakse se vklju\xc4\x8duje ustrezno sanitarno-tehni\xc4\x8dno izvedena infrastruktura in ustrezno usposobljeno ter osve\xc5\xa1\xc4\x8deno osebje. Oboje je pri nas v praksi \xc5\xbee dobro poznano in se \xc5\xbee ve\xc4\x8d let izvaja preko sanitarno-tehni\xc4\x8dnih pregledov in te\xc4\x8dajev higienskega minimuma. Vendar pa je temu znotraj GMP potrebno dodati novo kvaliteto: to je prilagajanje dejanskemu procesu dela. Delo je treba organizirati tako, da proizvodni proces znotraj dolo\xc4\x8denih pogojev te\xc4\x8de tako, da se tveganja za kon\xc4\x8dni izdelek in s tem tudi za zdravje potro\xc5\xa1nika zmanj\xc5\xa1ajo na minimum in obratno; pogoje v dolo\xc4\x8denem obratu moramo v \xc4\x8dim ve\xc4\x8dji meri prilagoditi proizvodnemu procesu. Dobra organizacija dela je druga nujna sestavina GMP in je specifi\xc4\x8dna za vsak posamezni obrat. Delo moramo organizirati tako, da zni\xc5\xbeamo \xc5\xa1t. CCP (kriti\xc4\x8dne kontrolne to\xc4\x8dke) na minimum.'